ඔහු වැඩිදුරටත් සඳහන් කළේ මෙම සිදුවීම් සම්බන්ධයෙන් එක් පසෙකින් සැකකරුගේ දුරකතන විශ්ලේෂණ වාර්තා පරීක්ෂා කරමින්ද, අනෙක් පසින් හමුව ඇති හඬපට අධ්‍යයනය කරමින්ද මෙම විමර්ශන ඉදිරියට පවත්වාගෙන යන බවයි.මෙහිදී රන්ජන් රාමනායක මන්ත්‍රීවරයා වෙනුවෙන් පෙනී සිටි ජනාධිපති නීතිඥ නෙවිල් අබේරත්න, අතිරේක මහේස්ත්‍රාත්වරයාගෙන් ඉල්ලා සිටියේ තම සේවාදායකයාට එරෙහිව ගොනුකර ඇති චෝදනාව ඇප ලබාදිය හැකි චෝදනාවක් බැවින් ඔහුට ඇප ලබාදෙන ලෙසයි.මෙහිදී අධිකරණය හමුවේ රජයේ ජ්‍යෙෂ්ඨ අධිනීතිඥවරයා ප්‍රශ්න කර සිටියේ ඇප පනතේ, ඇප ලබාදීමේ හැකියාව තිබූ පමණින් අධිකරණය ඉදිරියට පැමිණෙන ඕනෑම පුද්ගලයෙකුට අධිකරණය විසින් ඇප ලබාදෙන්නේද යන්නයි.ආණ්ඩුක්‍රම ව්‍යවස්ථාවේ 111 ව්‍යවස්ථාවේ ඇ වගන්තිය යනු පූජණීය සහ උත්තරීතර වගන්තියක් බවත්, ඒ තුළින් විනිසුරුවෙකුගේ ස්වාධීනත්වය සහ නිදහස් තීරණ ගැනීම ආරක්ෂා කර ඇති බවත්, අධිකරණය හමුවේ සඳහන් කළ රජයේ අධිනීතිඥවරයා වැඩිදුරටත් කියා සිටියේ එම වගන්තිය කඩකරන්නෙකු සිදුකරන්නේ බරපතල වරදක් බවයි.පොල් ගෙඩියක් කැඩුවද, මිනීමැරුමක් සිදුකළද, ඕනෑම නඩුවකට අදාළව අධිකරණය ඉදිරියට පැමිණෙන විත්තිකරුවෙකුට දේශපාලකයෙකු ලබාදෙන දුරකතන ඇමතුමකින් තම නීති කෘත්‍යයන්හි තීන්දුව වෙනස් නොවෙතැයි විශ්වාසයක් පැවතිය යුතු බව රජයේ ජ්‍යෙෂ්ඨ අධිනීතිඥවරයා අධිකරණය හමුවේ සඳහන් කළා.බාහිර පාර්ශවයක් විනිසුරුවන්ට ලබාදෙන දුරකතන ඇමතුමක් ඔස්සේ නඩුවක තීන්දුව වෙනස් කිරීමේ හැකියාවක් පවතින්නේ නම් මෙරට අධිකරණයේ උත්තරීතරත්වය කිමෙක්දැයි ඔහු එහිදී විමසා සිටියා.